เก็บตกการเงิน
เปิดขายสินทรัพย์รอการขายราคาถูก
13 ส.ค. 2554

เปิดขายสินทรัพย์รอการขายราคาถูก 
นางอรุณี ไชยอนันต์สุจริต ผู้อำนวยการเจ้าหน้าที่บริหารสินทรัพย์ ธนาคารทหารไทย กล่าวว่า ธนาคารตั้งเป้าโละสินทรัพย์รอการขายเอาไว้ 4,000 ล้านบาท จากยอดสินทรัพย์ 8,000 ล้านบาท โดยช่วงครึ่งปีแรกระบายไปแล้ว 2,000 ล้านบาท จากกลยุทธ์ตั้งราคาต่ำกว่าตลาดสูงสุดถึง 50% โดยสินทรัพย์กว่า 40-50% ยังเป็นที่ดินเปล่าและโรงงาน จึงคาดว่ายอดเอ็นพีเอในปีนี้จะลดลงได้ตามเป้า 
“กลยุทธ์ของเราคือ เน้นขายในราคาต่ำที่สุด จะเห็นได้ว่าเอ็นพีเอของเราลดลงเร็วมากจาก 1.3 หมื่นล้านบาท ในปีที่แล้วมาอยู่ที่ 8,000 ล้านบาท ในต้นปีนี้และล่าสุดอยู่ที่ 6,000 ล้านบาท อีกหนึ่งกลยุทธ์คือ การเข้าร่วมงานมหกรรมเลือกซื้อบ้านโดยจะเสนอราคาที่ต่ำกว่าตลาดสูงสุด 55%” นางอรุณี กล่าว 
นายสุชาติ เดชอิทธิรัตน์ ผู้บริหารกลุ่มทรัพย์สินพร้อมขาย ธนาคารกรุงไทย กล่าวว่า ในปีนี้ธนาคารตั้งเป้าระบายสินทรัพย์รอการขาย (NPA) จากทุกพื้นที่ให้ได้ 8,000-1 หมื่นล้านบาท เพื่อลดภาระด้านการบริหารจัดการซึ่งเป็นต้นทุนของธนาคาร โดยในช่วง 6 เดือนแรกที่ผ่านมาสามารถขายสินทรัพย์ไปได้แล้ว 4,500 ล้านบาท จากกลยุทธ์เน้นขายผ่านสาขาและออกแคมเปญพิเศษ จึงคาดว่าเอ็นพีเอปีนี้จะเป็นไปตามเป้า 
“ปีนี้เราเน้นการขายผ่านสาขาในพื้นที่นั้นๆ เป็นช่องทาง เพื่อให้ความสะดวกแก่ลูกค้า และเดินสายเข้าร่วมงานต่างๆ ด้วย ล่าสุดจัดแคมเปญพิเศษสินเชื่อกู้ซื้อเอ็นพีเอ โดยคิดดอกเบี้ย 0% 1 ปี จากนั้นคิดดอกเบี้ยเอ็มแอลอาร์ –0.25%” นายสุชาติ กล่าว